<classify> MAHAKAMA Kuu ya Tanzania Kitengo cha Rushwa na Uhujumu Uchumi, imekubali kupewa dhamana kwa watuhumiwa 10 wanaokabiliwa na kesi ya kukihujumu Chama cha Msingi cha Ushirika wa Tumbaku cha Imara Makoye cha Wilaya ya Urambo mkoani Tabora kwa masharti makali, ambayo yamewafanya wahusika kushindwa kuyamudu na kurejeshwa mahabusu.Uamuzi huo umefikiwa jana na Jaji wa Mahakama hiyo, Lilian Mashaka baada ya kusikiliza maombi ya watuhumiwa waliokuwa wanawakilishwa na mawakili wasomi wa kujitegemea, Saikon Nokoran na Emanuel Msyani. Pamoja na kukubali dhamana hiyo, mahakama hiyo imetoa masharti sita ikiwemo kuweka fedha taslimu, ama mali isiyohamishika yenye thamani ya Sh milioni 11.5 , wadhanini wawili huku mmoja akiwa mtumishi wa serikali na wawe wanafika kwa Ofisa Upelelezi wa Polisi Wilaya ya Urambo mara moja kwa mwezi.Akitoa maamuzi hayo, Jaji Mashaka alisema kuwa anakubaliana na mawakili wa waleta maombi kwamba makosa yanayowakabili wateja wao yanaweza kupewa dhamana. Waliokubaliwa kupewa dhamana ni Ibrahim Omary, Juma Jafari, Adophina Joseph, Rajab Rashid, Daud Damson, Zephania Winjombe, Yusuph Rashid, Iddy Maulid na Rajab Mbonde ambaye ni Ofisa Ushirika wa Wilaya ya Urambo.Masharti mengine yaliyowekwa na mahakama, ambayo inapaswa yatimizwe ndipo wapewe dhamana ni kutoka nje ya mkoa bila kibali kutoka Mahakama ya Hakimu Mkazi Mfawidhi, wakabidhi hati za kusafiria na wawe wanahudhuria kila tarehe ya shauri linapopangwa. Kwa watuhumiwa ambao mali zao hazijahakikiwa na kupewa hati, mahakama hiyo imeagiza taarifa za umiliki wa mali zao uthibitishwe na viongozi wa serikali ya eneo husika.Watuhumiwa wa shauri hilo la Uhujumu Uchumi Namba 172018, ambao ni viongozi wa chama cha msingi wanakabiliwa na mashitaka matatu, mawili ya kukisababishia hasara ya zaidi ya Sh milioni 230 za chama hicho. Katika shauri mama, upande wa mashitaka ukiongozwa na Wakili Mwandamizi wa Serikali, Juma Masanja, ulidai kuwa watuhumiwa walitenda makosa hayo kati ya mwezi Machi mwaka 2016 na Mei, mwaka huu. Ilidaiwa kuwa katika kipindi hicho watuhumiwa kwa pamoja kwa nia ovu walishindwa kufanya kazi kwa uaminifu na kukisababishia Chama cha Msingi Imalamakoye kupata hasara ya zaidi ya Sh milioni 148.6.Wakili Masanja alidai katika shitaka la pili kuwa kati ya Machi mwaka 2017 na Mei 28, mwaka huu kwa nia ovu na bila uhalali walishindwa kutekeleza majukumu yao na kukisababishia hasara ya Sh milioni 82.6 Chama cha Msingi Imalamakoye. Katika shitaka la tatu ambalo linalowakabili wajumbe wa Chama cha Msingi Imalamakoye ilidaiwa kuwa bila uhalali walinunua mifuko 8,382 ya mbolea aina ya NPK, mifuko 2,044 ya CAN, mifuko 1,443 ya Urea na dawa ya wadudu ya vidonge 1,908 bila ya kuwa na kibali kutoka kwa Mrajisi wa Vyama vya Ushirika.Watuhumiwa wote 10 wameshindwa kutimiza matakwa ya dhamana na wamepelekwa rumande hadi Septemba 20, mwaka huu shauri hilo litakapotajwa. Kukamatwa na kufikishwa mahakamani kwa viongozi hao kunafuatia agizo la Mkuu wa Wilaya ya Urambo, Angelina Kwingwa alilolitoa Juni 4, mwaka huu kwa tuhuma mbalimbali ukiwemo ubadhilifu wa fedha. Mkuu huyo wa Wilaya alichukua hatua hiyo baada ya Kaimu Mrajisi Msaidizi wa Vyama vya Ushirika mkoani Tabora, Amerta Bureta, kuivunja Bodi ya chama hicho kwa tuhuma za kukosa sifa za uongozi na ubadhilifu wa aina mbalimbali wa mali za Chama cha Msingi cha Imalamakoye.  <topic>: kitaifa 